## La Generalitat presenta a Alacant el programa ‘Tu fas Democràcia’ per a acostar les institucions d’autogovern a prop de 40.000 jóvens alacantins

*** Els directors generals de Participació i d’Ordenació Educativa destaquen el valor d’esta iniciativa que busca “fomentar el coneixement de les institucions i la cultura democràtica” entre l’alumnat dels dos últims cursos d’Educació Secundària Obligatòria
* El projecte, que arranca este curs, ha posat a la disposició dels i les estudiants una web amb continguts interactius sobre les institucions d’autogovern**

El director general de Transparència i Participació, José Tárrega, i el director general d’Ordenació Educativa i Política Lingüística, Ignacio Martínez, han presentat a Alacant el programa educatiu i de participació juvenil ‘Tu fas Democràcia’, una iniciativa dirigida a l’alumnat de 3r i 4t de l’ESO que arranca este curs 2025-2026 i té com a objectiu acostar el funcionament de les institucions d’autogovern valencià als i les jóvens de la Comunitat Valenciana.

Durant la presentació, Tárrega ha assenyalat que a través de ‘Tu fas Democràcia’ “pretenem acostar a l’alumnat més jove el funcionament de les institucions d’autogovern valencià”, el qual ha destacat que “la democràcia es construïx amb la implicació de tots i totes, i este programa busca que la joventut de la Comunitat Valenciana es reconega com a part activa de la nostra societat des del coneixement i la participació”.

Per la seua banda, Martínez ha subratllat que estem davant una ferramenta pràctica que “busca que l’alumnat s’implique debatent, preguntant i reflexionant de manera crítica. Entenem que suposa un complement al currículum per a aprofundir en els valors de la ciutadania democràtica i fomentar un augment del coneixement de les institucions valencianes entre la joventut”.

**Web interactiva**

L’alumnat ja pot accedir a tots els continguts i materials que inclou el projecte durant el curs acadèmic 2025-2026. Per a facilitar l’aprenentatge sobre estes institucions s’ha desenrotllat una pàgina web, que conté vídeos explicatius sobre el funcionament i les competències de cada una d’estes. En esta plataforma digital, a més dels vídeos, s’inclouen fitxes informatives i interactives sobre les Corts Valencianes, el president de la Generalitat, el Consell, la Sindicatura de Comptes, el Síndic de Greuges, el Consell Valencià de Cultura, l’Acadèmia Valenciana de la Llengua, el Consell Jurídic Consultiu i el Comité Econòmic i Social. Tot el contingut estarà disponible en les dos llengües oficials de la Comunitat Valenciana.

Així mateix, els centres educatius podran organitzar visites a estes institucions, brindant a l’alumnat una experiència directa sobre el seu funcionament. A més, en col·laboració amb el Consell Valencià de la Joventut, es desenrotllaran també sessions sobre participació juvenil en els instituts que vullguen participar, fomentant els valors democràtics i el compromís cívic.

‘Tu fas Democràcia’ es dirigix als 680 centres d’Educació Secundària Obligatòria de la Comunitat Valenciana, amb l’objectiu d’arribar a més de 105.000 alumnes de les tres províncies, 216 centres i 38.937 alumnes dels quals corresponen a la província d’Alacant.

Al seu torn, es pretén que el programa contribuïsca a superar la desafecció ciutadana i a formar una ciutadania més informada, participativa i compromesa amb els valors democràtics.

Fecha: 19/09/2025